2023 6 16
LT
Europos Sąjungos oficialusis leidinys
C 214/31 2023 m. sausio 18 d., trečiadienis
10. pabrėžia, kad norėdama iš naujo geopolitiškai apibrėžti BUSP – o tai padaryti būtina norint reaguoti į dabartinius iššūkius, ES turėtų formuoti savo BUSP remdamasi šiais keturiais veiksmais:
— pritaikyti ES institucinę ir sprendimų priėmimo tvarką ir bendrą politinę valią bei vienybę užsienio ir saugumo politikos srityje pradedant taikyti balsavimą kvalifikuota balsų dauguma, kad būtų galima užtikrinti ankstyvus, prevencinius veiksmus ir greitą atsaką,
— užtikrinti strateginį savarankiškumą ir solidarumą, kartu stipriau orientuojant savo požiūrį į daugiašališkumą ir aljansus, mažinant strateginę priklausomybę nuo nedemokratinių režimų ir didinant Sąjungos atsparumą,
— vadovauti daugiašališkumo stiprinimui, stiprinti ir konsoliduoti aljansus bei partnerystes ir kurti naujas strategines partnerystes siekiant geresnio pasaulio su panašiai mąstančiais demokratiniais partneriais, kartu sprendžiant autoritarinių ir totalitarinių režimų atkaklumo klausimą,
— stiprinti parlamentinę diplomatiją kaip prevencinę ir veiksmingą užsienio politikos priemonę;
11. pabrėžia, kad siekiant plačių užmojų ES išorės žmogaus teisių politikos įsipareigojimų ir retorikos, ji turi būti nuosekli ir pavyzdinė; todėl apgailestauja dėl to, kad praktiškai ES ir toliau nesilaiko nuoseklumo vertinant palyginamas žmogaus teisių situacijas visame pasaulyje; be to, apgailestauja dėl to, kad pablogėjo žmogaus teisių ir teisinės valstybės padėtis daugelyje jos valstybių narių, o tai kenkia ES patikimumui; ragina ES ir jos valstybes nares rodyti pavyzdį ir griežtai laikytis žmogaus teisių;
12. pabrėžia, kad ES turėtų ir toliau siekti ginklų kontrolės ir laikytis daugiašalių susitarimų dėl nusiginklavimo ir ginklų neplatinimo;
Stiprinti ES institucinę ir sprendimų priėmimo tvarką užsienio ir saugumo politikos srityje
13. palankiai vertina įspūdingą ES vienybę ir ryžtą greitai ir ryžtingai reaguoti į Rusijos agresijos karą prieš Ukrainą; primygtinai ragina valstybes nares išlaikyti ir prireikus padidinti šį aukštą ir nuoseklų paramos Ukrainai ir jos piliečiams lygį, visapusiškai atsižvelgiant į kintančius Ukrainos poreikius ir ES įsipareigojimą dėl Ukrainos nepriklausomybės, suvereniteto ir teritorinio vientisumo; ragina užtikrinti vienodą vienybės lygį ateityje susidūrus su išpuoliais prieš mūsų demokratines valstybes ar bendras vertybes;
14. primygtinai ragina valstybes nares išlaikyti vienybę ir ryžtą bei remtis šiuo precedento neturinčiu bendradarbiavimo lygiu; pabrėžia vienybės ir nuoseklumo su Sąjungos pamatinėmis vertybėmis ir principais svarbą ir kad svarbu toliau stiprinti ES strateginį suverenumą ir atsparumą veiksmingiau priimant sprendimus BUSP srityje, o tai būtų galima pasiekti:
a) kuo greičiau, per vienerius metus, pereinant prie kvalifikuotos balsų daugumos priimant sprendimus visose BUSP srityse, pradedant nuo prioritetinių sričių, pavyzdžiui, ES visuotinio sankcijų už žmogaus teisių pažeidimus režimo (ES Magnitskio aktas), ir kitose užsienio politikos srityse, taikant Sutartyse numatytas nuostatas dėl pereigos, išskyrus karinių misijų ar operacijų, kurioms pagal BSGP vis dar reikia vieningo balsavimo;
b) sušaukiant konventą, kad būtų aktyvuota Europos Sąjungos sutarties 48 straipsnyje numatyta Sutarčių peržiūros procedūra, siekiant, inter alia, Sutartyse įtvirtinti balsavimą kvalifikuota balsų dauguma visais su ES BUSP susijusiais klausimais;
c) siekiant sukurti tikrą karinę ir gynybos sąjungą, kuri būtų sąveiki ir papildytų NATO aljansą ir kuri prireikus galėtų veikti savarankiškai;
d) skatinant konstruktyvų susilaikymą pagal ES sutarties 31 straipsnio 1 dalį, kol bus visiškai taikomas balsavimas kvalifikuota balsų dauguma priimant sprendimus, kurie nėra karinio ar gynybinio pobūdžio;